Na osnovu člana 229., 230. i 257. st. (1) tč. l) Zakona o privrednim društvima („Službene novine Federacije BiH“ broj 81/15), člana 34. i 46. Statuta Otvorenog dioničkog društva Trgovina „Borac“ Travnik i Odluke o sazivanju ***18. vanredne*** Skupštine društva, donesene na 91. sjednici Nadzornog odbora održane dana 03.12.2019. godine, Nadzorni odbor Otvorenog dioničkog društva Trgovina „Borac“ Travnik, objavljuje:

**O B A V J E Š T E N J E**

o sazivanju ***18. vanredne*** Skupštine

Otvorenog dioničkog društva Trgovina „Borac“ Travnik

Skupština Društva saziva se za dan 28.12.2019.godine, a održati će se u sjedištu Društva, u ulici Tvornička bb, Travnik (*Velika sala*).

Skupština počinje sa radom u 13:00 sati.

Za Skupštinu se predlaže slijedeći Dnevni red:

1. Izbor radnih tijela Skupštine, i to:
   1. Predsjednika Skupštine i
   2. Zapisničara i dva ovjerivača zapisnika;
2. Donošenje odluke o pokriću gubitka na teret rezervnog fonda Društva,
3. Donošenje odluke o podjeli Otvorenog dioničkog društva Trgovina „Borac“ Travnik;
4. Donošenje odluke o usvajanju statuta Otvorenog dioničkog društva „ Borac“ Trgovina, Travnik
5. Donošenje odluke o usvajanju statuta Otvorenog dioničkog društva „WIAD-KOM“ Travnik
6. Donošenju odluke o imenovanju članova Nadzornog odbora Otvorenog dioničkog društva „Borac“ Trgovina Travnik
7. Donošenju odluke o imenovanju članova Nadzornog odbora Otvorenog dioničkog društva „WIAD-KOM“ Travnik
8. Donošenju odluke o imenovanju članova Odbora za reviziju Otvorenog dioničkog društva „Borac“ Trgovina Travnik
9. Donošenju odluke o imenovanju članova Odbora za reviziju Otvorenog dioničkog društva „WIAD-KOM“ Travnik
10. Donošenje odluke o Utvrđivanju osnovnih elemenata za zaključenje ugovora za članove Nadzornog odbora Otvorenog dioničkog društva „Borac“ Trgovina Travnik
11. Donošenje odluke o Utvrđivanju osnovnih elemenata za zaključenje ugovora za članove Nadzornog odbora Otvorenog dioničkog društva „WIAD-KOM“ Travnik
12. Donošenje odluke o Utvrđivanju osnovnih elemenata za zaključenje ugovora za članove Odbora za reviziju Otvorenog dioničkog društva „Borac“ Trgovina Travnik
13. Donošenje odluke o Utvrđivanju osnovnih elemenata za zaključenje ugovora za članove Odbora za reviziju Otvorenog dioničkog društva „WIAD-KOM“ Travnik.

Dioničari ili grupa dioničara sa najmanje 5% ukupnog broja dionica s pravom glasa mogu pismeno predložiti izmjenu dnevnog reda ili prijedlog odluka najkasnije 8 (osam) dana od dana objavljivanja ovog Obavještenja.

Nadzorni odbor je donio Odluku o imenovanju Odbora za glasanje, u sastavu: Mehić Husein- predsjednik; Vrebac Sanja - član i Lupčević Nezir - član. Na Skupštini će prisustovati ovlašteni notar.

1. Pravo učešća i prijava za učešće u radu i odlučivanju Skupštine:

Pravo učešća i odlučivanja na Skupštini Društva ima dioničar koji se nalazio na listi dioničara kod Registra vrijednosnih papira Federacije BiH 30 (trideset) dana prije datuma održavanja Skupštine ili posljednjeg radnog dana koji prethodi tom roku ako taj dan pada u neradni dan.

Prijava za učešće na Skupštini Društva i obrazac punomoći mogu se dobiti u sjedištu Društva.  
Svi dioničari odnosno punomoćnici dioničara dužni su dostaviti prijavu za učešće u radu i odlučivanju Skupštine Društva najkasnije 3 (tri) dana prije njenog održavanja. Prijava se podnosi neposredno ili preporučenom poštom na gore naznačenu adresu. U slučaju da prijavu neposredno podnosi punomoćnik dioničara, uz prijavu se obavezno prilaže punomoć, ovjerena u skladu sa zakonom.

1. Pravo učešća u radu i odlučivanju Skupštine :

Pravo učešća u radu i odlučivanju Skupštine Društva dioničar može ostvariti lično ili putem punomoćnika , koji je dužan postupati u skladu sa uputama dioničara, a ako upute nije dobio, u skladu sa razumnom prosudbom najboljeg interesa dioničara-vlastodavca. Pravo učešća u radu i odlučivanju Skupštine Društva dioničar može ostvariti putem punomoćnika, koji može biti svaka poslovno sposobna fizička osoba ili pravno lice registrovano za poslove posredovanja u prometu vrijednosnih papira i udruženja u skladu sa članom 238. Zakona o privrednim društvima.

Jednog dioničara na Skupštini može zastupati samo jedan punomoćnik.

Punomoć za učešće u radu i odlučivanju daje se nakon objavljivanja ovog Obavještenja u obliku pisane izjave potpisane od dioničara i punomoćnika, ovjerene u skladu sa zakonom.

Punomoć se dostavlja dioničkom društvu lično, poštanskom pošiljkom, telefaksom ili putem e-maila najkasnije u roku koji je statutom ili odlukom društva utvrđen za registraciju dioničara za učešće u radu skupštine, a original se dostavlja na samoj Skupštine Društva.

Identitet punomoćnika i valjanost ovlaštenja utvrđuje Odbor za glasanje.

1. Glasanje u odsutnosti

Glasanje na Skupštini vrši se putem glasačkih listića, zaokruživanjem na glasačkom listiću „za“ ili „protiv“ prijedloga odluke, odnosno zaokruživanjem broja ispred imena kandidata pri izboru dva ovjerivača zapisnika, kao i kandidata pri izboru organa Društva a rezultate glasanja utvrđuje Odbor za glasanje.

Pravo odlučivanja na Skupštini Društva dioničar može ostvariti glasanjem putem popunjenih i potpisanih glasačkih listića dostavljenih Društvu putem pošte ili faksa prije datuma održavanja Skupštine.

U ovom slučaju dioničari mogu najkasnije u roku od 3 (tri) dana od dana objavljivanja obavještenja o sazivanju Skupštine Društva u dnevnim novinama pismenim putem obavijestiti Društvo da žele pravo odlučivanja na Skupštini ostvariti glasanjem u odsustvu.

Društvo će u roku od 2 (dva) dana od dana prijema obavijesti dioničara, dostaviti dioničaru na adresu iz liste prijedloge svih odluka po pitanjima koja su uvrštena u dnevni red Skupštine Društva i glasačke listiće, a dioničar može dostaviti popunjene glasačke listiće najkasnije 3 (tri) dana prije dana održavanja Skupštine Društva.

Rezultate glasanja utvrđuje Odbor za glasanje.

1. Kandidati za članove Nadzornog odbora i Odbor za reviziju

Kandidata za člana Nadzornog odbora i Odbora za reviziju društava sljednika može predložiti dioničar ili grupa dioničara sa najmanje 5% dionica sa pravom glasa.

Prijedlog se podnosi pismeno najkasnije osam dana od dana objavljivanja obavještenja o sazivanju Skupštine sa naznakom za koje društvo sljednik se kandidat predlaže.

Za članove Nadzornog odbora može biti predložena poslovno sposobna osoba, iz Društva ili izvan Društva koja ima profesionalno iskustvo u vezi sa poslovanjem Društva, ili u oblasti finansija, ili u oblasti poslovnog prava i pozitivnu reputaciju u poslovnom okruženju.

Prijedlog kandidata za člana Nadzornog odbora mora sadržavati potrebne informacije i dokumentaciju koja se odnosi na ispunjavanje uvjeta predviđenih Zakonom, drugim propisima i Statutom Otvorenog dioničkog društva Trgovina „Borac“ Travnik.

Kandidati za članove Nadzornog odbora moraju prije glasanja dati pismenu izjavu o prihvatanju kandidature, u kojoj navode i da li u zakonu ili drugom propisu postoje smetnje za njihovo imenovanje.

Za članove Odbora za reviziju mogu biti imenovane visoko stručno obrazovane osobe iz oblasti

finansija, računovodstva, prava i tehnologije kao i drugih oblasti koje utvrdi Nadzorni odbor društva.

1. Uvid u isprave i materijale za Skupštinu

Lista dioničara Društva i svi materijali koji se nalaze na dnevnom redu sa prijedlozima odluka dostupni su dioničarima Društva u poslovnoj zgradi društva u Travniku, u ulici Tvornička bb, sprat 2, ured Sekretara Društva, svaki radni dan od 11,00 do 13,00 sati, od dana objavljivanja ovog Obavještenja.

Preporučuje se dioničarima i punomoćnicima dioničara koji žele učestvovati u radu Skupštine, da dođu 30 minuta prije zvanično utvrđenog termina za početak rada Skupštine, radi blagovremenog evidentiranja i utvrđivanja kvoruma za početak rada Skupštine.

Svi učesnici na Skupštini obavezni su pokazati lični dokument u svrhu identifikacije (lična karta ili pasoš).

Obavještenje o sazivanju, dnevnom redu, mjestu, datumu i vremenu održavanja Skupštine Otvorenog dioničkog društva Trgovina „Borac“ Travnik će biti objavljeno i na web stranici <http://borac-trgovina.com/> Sve dodatne informacije mogu se dobiti putem telefona 030/511 118.

Nadzorni odbor

Otvorenog dioničkog društva Trgovina „Borac“ Travnik